ഭാരത് ബന്ദ് തുടങ്ങി റെയില് പാളങ്ങളും ദേശീയപാതകളും ഉപരോധിച്ച് കര്ഷകര്, കേരളത്തില് അവശ്യ സര്വീസുകള് മാത്രം ന്യൂഡല്ഹി: സംയുക്ത കിസാന് മോര്ച്ച പ്രഖ്യാപിച്ച ഭാരത് ബന്ദ് തുടങ്ങി. രാവിലെ ആറുമുതല് വൈകുന്നേരം ആറുവരെയാണ് ഹര്ത്താല്. ഡല്ഹിയില് കര്ഷകര് ദേശീയപാതകളും റെയില് പാളങ്ങളും ഉപരോധിക്കുകയാണ്. അതിര്ത്തികളില് സമരം നടക്കുന്ന മൂന്നു സ്ഥലങ്ങളിലും വന്തോതില് സുരക്ഷാ ഉദ്യോഗസ്ഥരെ വിന്യസിച്ചിട്ടുണ്ട്. പൊലീസ് കര്ശന ജാഗ്രതയിലാണ്. പ്രതിഷേധക്കാരില് ഒരാളേപ്പോലും ഡല്ഹി നഗരത്തിലേക്കു കടക്കാന് അനുവദിക്കില്ലെന്ന് ഡല്ഹി പൊലീസ് പറഞ്ഞു. ഡല്ഹിയില് ആരും ഭാരത് ബന്ദിന് ആഹ്വാനം നല്കിയിട്ടില്ല. എന്നാലും തലസ്ഥാനത്ത് കൂടുതല് സുരക്ഷ സജ്ജീകരണങ്ങള് വിന്യസിച്ചിട്ടുണ്ടെന്ന് ഡല്ഹി പൊലീസ് വൃത്തങ്ങള് വ്യക്തമാക്കി. ജനാധിപത്യവും ഫെഡറല് സംവിധാനവും സംരക്ഷിക്കുന്നതിനായി എല്ലാ രാഷ്ട്രീയ കക്ഷികളും ബന്ദുമായി സഹകരിക്കണമെന്ന് സംയുക്ത കിസാന് മോര്ച്ച ആഹ്വാനം ചെയ്തിരുന്നു. കര്ഷകര് രാജ്യവ്യാപകമായി ആഹ്വാനം ചെയ്തിരിക്കുന്ന ഭാരത് ബന്ദിന് കേരളം അടക്കമുള്ള സംസ്ഥാനങ്ങളില്നിന്ന് ശക്തമായ പിന്തുണയാണുള്ളത്.